มันนี่ทูเดย์
ธปท.ชงเป้าเงินเฟ้อ
25 ต.ค. 2559

ธปท.ชงเป้าเงินเฟ้อ
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า เตรียมจะเสนอกรอบเป้าหมายอัตราเงินเฟ้อที่จะนำมาใช้ในปี 2560 ให้กับคณะกรรมการนโยบายการเงิน (กนง.) พิจารณาในการประชุมวันที่ 9 พ.ย.นี้ ก่อนที่จะเสนอแก่กระทรวงการคลังให้พิจารณาเห็นชอบเป็นขั้นตอนต่อไป เพื่อให้สามารถพิจารณาได้ทันใช้ในต้นปีหน้า
กสิกรฯ รายได้ประกันลด
ธนาคารกสิกรไทย รายงานว่า ไตรมาส 3 ของปีนี้ ธนาคารมีรายได้เบี้ยประกันภัยรับสุทธิ 2.08 หมื่นล้านบาท ลดลง 12.31% จากไตรมาสก่อนหน้า เมื่อหักค่าใช้จ่ายในการรับประกันภัย ทำให้รายได้สุทธิจากการรับประกันภัยทำได้ 2,109 ล้านบาท ลดลง 1,208 ล้านบาท หรือ 36.39% ขณะที่งวด 9 เดือนแรก ธนาคารมีรายได้เบี้ยประกันภัย 7.08 หมื่นล้านบาท เพิ่มขึ้น 11.20% แต่หลังหักค่าใช้จ่ายในการรับประกันภัย ทำให้มีรายได้สุทธิจากการรับประกันภัย 8,837 ล้านบาท ลดลง 11.07%